FI Euroopan unionin virallinen lehti C 42/3

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 42/03

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ŚLIWKA SZYDŁOWSKA”

EY-N:o: PL-PGI-0005-0634-23.07.2007

SMM ( X ) SAN ( )

1. Nimi:

”Śliwka szydłowska”

2. Jäsenvaltio tai kolmas maa:

Puola

3. Maataloustuotteen tai elintarvikkeen kuvaus:

3.1 Tuotetyyppi:

Luokka : Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

”Śliwka szydłowska” on kivellinen tai kivetön luumu, joka on kuivattu ja savustettu.

Luumut ovat lajikkeesta riippuen litteitä ja pyöreitä tai pitkänomaisia. Hedelmäliha on rakenteeltaan tasajakoista ja kimmoisaa, ja siinä on erittäin selvä ja voimakas savustamisen maku ja tuoksu. Luumujen pinta on hyvin ryppyinen ja väriltään kiiltävän tummansininen.

Luumujen koko vaihtelee lajikkeesta riippuen niin, että kiloon menee 50–160 luumua. Valmiin tuotteen vesipitoisuus on 35–45 prosenttia.

3.3 Raaka-aineet (ainoastaan jalostetut tuotteet):

”Śliwka szydłowska” -luumujen valmistukseen käytetään seuraavien luumupuun (Prunus domestica L. ssp domestica) eri lajikkeiden ja sen johdannaisten hedelmiä: Stanley, Amers, Węgierka Dąbrowicka, Empres, Oneida, Jojo, Top, Valjevka, President ja Damacha. Näiden lajikkeiden hedelmillä on kuivaamiseen ja savustukseen soveltuvat ominaisuudet eli korkea sokeripitoisuus ja suhteellisen alhainen vesipitoisuus.

”Śliwka szydłowska” -luumujen valmistukseen käytetään hedelmiä, jotka ovat valmiita poimittavaksi ja syötäväksi. Hedelmien on oltava terveitä, eikä niissä saa näkyä merkkejä mätänemisestä, mekaanisista vaurioista tai hyönteisten, punkkien tai muiden tuholaisten aiheuttamista vahingoista. Hedelmissä ei saa olla myöskään mitään muita vaurioita tai epäpuhtauksia eikä mitään muita erikseen mainitsemattomia organismeja, jotka tekisivät niistä syötäväksi kelpaamattomia.

3.4 Rehut (ainoastaan silloin, kun on kyseessä eläinperäinen tuote):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koko kuivaamis- ja savustusprosessi tapahtuu kuivaamoissa, joiden on sijaittava 4 kohdassa yksilöidyllä maantieteellisellä alueella. Valmistuksen on tapahduttava yksinomaan erityisissä perinteisissä paikallisissa kuivaamoissa. Polttopuuna käytetään tammea, valkopyökkiä, pyökkiä tai hedelmäpuita. Muitakin puulajeja saa käyttää, ei kuitenkaan missään tapauksessa pihkaista puuta (havupuita).

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityissäännöt:

—

4. Määritetty maantieteellinen alue:

”Śliwka szydłowska” -luumujen maantieteellinen tuotantoalue käsittää Szydłówin kunnan (108 km2), joka sijaitsee Staszówin piirikunnassa Świętokrzyskien voivodikunnassa.

5. Yhteys maantieteelliseen alkuperään:

5.1 Maantieteellisen alueen erityisyys:

Śliwka szydłowska -luumujen tuotantoalueeseen kuuluu ainoastaan Szydłówin kunta. Alueen maaperä on tyypillisesti vähäravinteista, mutta sisältää runsaasti mioseenikauden kalkkikiveä. Vuoden keskimääräinen sademäärä on noin 500–700 mm. Tyypillistä on myös melko kuiva kesä ja suhteellisen suuri aurinkoisten päivien määrä. Kasvukausi kestää 200–215 vuorokautta. Luumuviljelmät muodostavat noin 80 prosenttia alueen hedelmäviljelmistä. Luumutarhojen pinta-ala on noin 900 ha.

Paikalliset tuottajat ovat kehittäneet menetelmän, jolla helposti saatavilla olevaa raaka-ainetta säilötään erityisissä kuivaamoissa. Kuivaamojen rakenne on paikallisten tuottajien suunnittelema ja soveltuu heidän erityistaitojensa vaatimuksiin, ja kuivaamot ovatkin Szydłówin kunnassa tyypillinen näky. Edellä 4 kohdassa yksilöidyllä maantieteellisellä alueella on noin 400 erillistä kuivaamoa. Kun otetaan huomioon, että 4 kohdassa yksilöidyn alueen pinta-ala on 108 km2 ja että alueen asukasluku vuonna 2004 oli 5 118 henkeä, alueella oli kyseisenä vuonna yksi kuivaamo 13 asukasta kohti, ja kullakin neliökilometrillä oli 3,7 kuivaamoa. Tämä on kiistaton osoitus paikallisten tuottajien erityisosaamisesta ja siitä, miten tiiviisti kyseinen tuote liittyy tähän alueeseen.

”Śliwka szydłowska” -luumujen valmistukseen käytetään ainoastaan kuivaamoja, joissa luumuja voidaan samanaikaisesti kuivata ja savustaa sekä kuumassa ilmassa että savussa, ei pelkästään kuumassa ilmassa. Kuivaamorakennuksen koko määräytyy tuottajan tarpeiden mukaan (kuivausritilöiden koko ja määrä). Kun kuivaamon ovet avataan, näkyy telineitä, joiden varaan puusta tehdyt kuivausritilät (laska) asetetaan päälletysten. Alin kuivausritilä on noin 50 cm:n korkeudella lattiatasoa alempana sijaitsevan uunin pohjasta. Kuivaamon enimmäiskorkeus on 3 metriä. Kuivaamossa on myös erityinen pöytä luumujen lajittelua varten.

Luumut levitetään ritilöille käsin niin, että kuuma ilma ja savu pääsevät koskettamaan kaikkia luumuja. Kuivausritilöille levitetään luumuja useampaan kerrokseen, hedelmien koosta riippuen. Yhden kerroksen paksuus saa olla enintään 12 cm.

Luumuja kuivataan ja savustetaan kuumassa ilmassa ja savussa, jotka syntyvät lehtipuiden palaessa kuivausritilöiden alla olevassa uunissa. Kun kuuma ilma ja savu kiertävät kuivaamossa, niiden sekoitus tunkeutuu ritilöiden läpi luumuihin. Lämpötila kuivaamossa on 45–90 °C polttopuun määrästä ja lämpöarvosta riippuen. Ilmakierron vuoksi lämpötila on korkein kuivaamon alaosassa ja alin keskellä. Kuivaaminen ja savustaminen kestää yhteensä noin 48 tuntia. Ajan pituuteen vaikuttavat kuitenkin luumujen määrä, kuivaamon lämpötila sekä ulkona vallitseva sää, erityisesti lämpötila ja ilmankosteus.

Tasaisesti kuivuneet ja savustuneet luumut kerätään pois kuivausritilöiltä. Luumut lajitellaan käsin. Jokainen tuottaja arvioi (aistinvaraisesti), onko tuote jo saavuttanut tuotekuvauksessa vaaditut ominaisuudet eli ovatko luumut riittävästi kuivuneet ja savustuneet. Jokainen luumu arvioidaan yksilöllisesti. Luumut, joilla on jo vaaditut ominaisuudet, poimitaan erilleen, muut palautetaan takaisin kuivaamoon.

Paikallisten tuottajien osaaminen liittyy muun muassa tietoon siitä, millaisia luumuja kannattaa valita kuivattavaksi, sekä varsinaiseen savustusprosessiin. Luumujen savustamisen kannalta erittäin tärkeitä lopputuotteen ominaisuuksiin vaikuttavia paikallisten tuottajien taitoja ovat luumujen asettaminen kuivausritilöille niin, että kuuma ilma ja savu ulottuvat kaikkiin hedelmiin, luumujen lajittelu ja kääntely käsin vähintään kahdesti päivässä, kuivausritilöiden sijoittaminen oikealle etäisyydelle uunista, savustus- ja kuivatusajan valinta sekä oikean lämpötilan ylläpitäminen kuivaamossa päivästä toiseen luumujen koon sekä niiden kuivaus- ja savustusasteen mukaan samoin kuin jokaisen luumun aistinvarainen arviointi, jotta voidaan taata tuotteen asianmukainen laatu, ominaisuudet ja riittävä kuivaus- ja savustusaste.

5.2 Tuote-eritelmä:

”Śliwka szydłowska” -luumuille on ominaista tasajakoinen ja kimmoisa rakenne, tasainen kuivuminen ja savustuminen ja erittäin voimakas ja helposti tunnistettava savun maku ja tuoksu. Luumujen kuori on ryppyinen ja kiiltävä, väri hohtavan tummansininen. Luumujen vesipitoisuus on korkea, myyntiajankohtana 35–45 prosenttia. Koska luumut levitetään kuivausritilöille enintään 12 cm:n kerroksiksi ja koska niitä käännellään käsin muutamia kertoja päivässä, kuuma ilma ja savu ulottuvat jokaiseen luumuun, mikä takaa tasaisen kuivumisen ja savustumisen, jolloin muodostuvat ”śliwka szydłowska” -luumujen erityisominaisuudet.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

”Śliwka szydłowska” -luumujen yhdysside maantieteelliseen alueeseen perustuu niiden poikkeukselliseen laatuun, joka syntyy paikallisten tuottajien osaamisesta, ja tuotteen maineeseen, joka on muovautunut sen pitkäaikaisten valmistusperinteiden myötä.

Luumujen laatuun vaikuttavat paikallisten tuottajien ainutlaatuinen osaaminen ja niiden valmistuksessa käytettävät perinteiset tuotantomenetelmät. Kuivaamojen rakentaminen ja kuivausmenetelmä kuuluvat paikallisten tuottajien osaamiseen. Paikallisten tuottajien osaaminen ja tietotaito poikkeavat selvästi maan muissa osissa ja myös lähialueilla käytettävistä menetelmistä.

Kuivaamon oikeanlainen rakenne takaa, että kuuma ilma ja savu pääsevät kiertämään siellä yhtaikaa niin, että luumut kuivuvat ja savustuvat. Kuivausritilöiden paikan vaihtaminen sekä oikean lämpötilan ja kuivatusajan määrittäminen varmistavat, että tuotteen laatu, ominaisuudet sekä savustus- ja kuivatusaste ovat oikeanlaiset. Tätä paikallista osaamista ei esiinny muilla alueilla.

”Śliwka szydłowska” -luumujen maine perustuu tuotteen pitkäaikaisiin valmistusperinteisiin. Szydłówissa laadittujen kansatieteellisten tutkimusten perusteella kuivattujen ja savustettujen luumujen tuotantoon liittyvät perinteet ulottuvat kunnassa ainakin toista maailmansotaa edeltäviin vuosiin. Tutkimusten mukaan luumujen kuivaamisen perinne on jatkunut tällä alueella noin 80 vuoden ajan. Sanomalehdessä ”Słowo Ludu” julkaistiin 25 päivänä marraskuuta 1988 uusintana artikkeli ”Szansa dla miasteczka”, jossa kerrotaan ”śliwka szydłowska” -luumujen valmistuksesta ja niiden hankintaan liittyvistä ongelmista. Aiempien vuosien tuotannon laajuudesta kertovat eri myyntipaikkojen esittämät kuitit vuosilta 1964 ja 1967. Nykyään ”śliwka szydłowska” -luumuja tuotetaan noin 800 tonnia vuodessa.

Tuotteen maineesta ovat osoituksena muun muassa seuraavissa lehdissä julkaistut artikkelit: ”Echo Dnia – Echo Powiśla”25 päivänä elokuuta 2006, ”Gazeta Wyborcza – Kielce”26 päivänä heinäkuuta 2007 sekä ”Hasło Ogrodnicze” nr 10/2005. ”Śliwka szydłowska” -luumuja suositellaan myös internetportaalissa http://www.potrawyregionalne.pl – ”Sezon na śliwki”.

Tuotteen maineesta kertoo myös se, että se sai vuonna 2005 ”Perła”-palkinnon.

Szydłówissa on järjestetty jo yli kymmenen vuoden ajan tämän tuotteen edistämiseksi erityiset monta päivää kestävät luumujuhlat (Święto Śliwki). Juhlien vetonauloihin kuuluu näytös, jossa esitellään luumunkuivatusta perinteisillä szydłówilaisilla kuivausritilöillä. Näytös mainitaan erikseen juhlien mainosjulisteessa.

Eritelmän julkaisuviite:

(Asetuksen (EY) N:o 510/2006 5 artiklan 7 kohta)

http://www.minrol.gov.pl/DesktopDefault.aspx?TabOrgId=1620&LangId=0

(1) EUVL L 93, 31.3.2006, s. 12.